আসামি ধরতে যাওয়া পুলিশকে মারধর, পাল্টা ধরপাকড়ে আতঙ্ক

ওয়েব ডেস্ক: আসামি ধরতে গিয়ে গ্রামবাসীদের (Villagers) তাড়া খেতে হল পুলিশকে (Police)। ঘিরে ধরে পুলিশ কর্মীদের মারধর করা হয় বলে অভিযোগ। শনিবার উত্তর দিনাজপুর (Uttardinajpur) জেলার চোপড়া থানার (Chopra PS) চুটিয়াখোর গ্রাম পঞ্চায়েতের কালিকাপুর এলাকায় ওই ঘটনা ঘটে। ঘটনায় পুলিশের সঙ্গে গ্রামবাসীদের ব্যাপক ধস্তাধস্তি হয়। উত্তেজনা ছড়িয়ে পড়ে ওই এলাকায়। পরিস্থিতি নিয়ন্ত্রণে আনতে ঘটনাস্থলে চোপড়া থানার বিশাল পুলিশ বাহিনী। চলে ধরপাকড়। আতঙ্কে গ্রাম পুরুষ শূন্য হয়ে যায়। গ্রামবাসীদের অভিযোগ, নির্বিচারে পুলিশ ধরপাকড় করেছে। বৃদ্ধ, মহিলাদেরও ছাড় দেওয়া হয়নি।

পুলিশ ও স্থানীয় সূত্রে জানা গিয়েছে, এদিন মুজিবর রহমান নামে এক অভিযুক্তকে পুলিশি ধরতে গিয়েছিল। তাকে গাড়িতে তোলার সময় গ্রামবাসীরা বাধা দেওয়ায় চরম উত্তেজনা ছড়িয়ে পড়ে ওই এলাকায়। পুলিশের সঙ্গে গ্রামবাসীদের ধস্তাধস্তির একটি ভিডিও সোশ্যাল মিডিয়ায় ভাইরাল হয়েছে। পরে বিশাল সংখ্যায় পুলিশ বাহিনী মোতায়েন করা হলে গ্রাম কার্যত পুরুষ শূন্য হয়ে যায়। পুলিশের ধরপাকড়ের ভয়ে তারা বাড়ি ছাড়া। কয়েকজন পুলিশের লাঠি চার্জ থেকে বাঁচতে পুকুরে ঝাঁপ দেয়। ভিডিও ফুটেজ খতিয়ে দেখে পুলিশের উপর হামলার ঘটনায় জড়িতদের বিরুদ্ধে ব্যবস্থা নেওয়া হচ্ছে বলে পুলিশ সূত্রের দাবি।